**УПУТСТВО – Бирање предмета у школској 2023/24. години**

**Бирање предмета**

Сви студенти су у обавези да се приликом уписа наредне године студија определе за предмете које ће слушати и полагати у школској 2023/24. години.

Приликом уписа, пријављују за слушање, прво предмете из претходне године које нису положили, а затим из наредне године студија.

Број ЕСПБ бодова за које се студент определи, мора бити најмање 37 ЕСПБ бодова (важи за самофинансирајуће студенте), односно најмање 60 ЕСПБ бодова (важи за студенте који се финансирају „на терет буџета“), осим ако му је до краја студијског програма остало мање од 37 ЕСПБ бодова.

Студент може пријавити највише:

* 64 ЕСПБ бодова, уколико ниједан предмет за који се студент определио не вреди 4 или 3 ЕСПБ бода,
* 63, уколико ниједан предмет за који се студент определио не вреди 3 ЕСПБ бода;

Систем прихвата максималну пријаву у износу од 60 ЕСПБ, па је у таквом случају, потребно је да се студент обрати мејлом Служби за основне студија, на е-маил studentska@fon.bg.ac.rs, са захтевом за пријаву конкретног предмета за слушање.

Студентима који пријаве предмете за слушање супротно овом упутству, предмет који је неправилно пријављен, биће одјављен.

Бирање предмета се може извршити најкасније до 10.10.2023. године.

Предмети се бирају на почетку школске 2023/24. године и не могу се мењати другим предметима, све до почетка наредне школске године.

**Допуна предмета из летњег семестра**

Студент може на почетку пролећног семестра да промени или допуни листу изабраних предмета, уколико је положио испит из претходне школске године (из летњег семестра) до почетка наставе из тог предмета у текућој школској години. Допуна се врши на основу молбе којa се подноси продекану за наставу електронским путем (е-студент), а бодови се наплаћују сходно Одлуци о висини школарине, а према висини износа за ЕСПБ бодове – прво слушање. Допуна предмета се може извршити најкасније до 23.2.2023. године, уз накнаду по Ценовнику.

**Додатни бодови**

Да би студент пријавио додатне бодове, прво мора изабрати предмете за слушање у оквиру броја ЕСПБ бодова обухваћеног ценом школарине (до 60 ЕСПБ – види део- Бирање предмета). Омогућава се студентима, да уз накнаду за цену бода за прво слушање, пријаве додатне предмете за слушање, до 72 ЕСПБ бода у школској 2023/24 години, а студентима који у току студирања остварили преко 150 ЕСПБ бодова, омогућава се пријава додатних предмета за слушање, до 90 ЕСПБ бодова у школској 2023/2024 години. Молбе се подносе електронским путем (преко апликације е-студент) у периоду од 10.10.2023. године до 20.10.2023. године. Раније и касније поднете молбе неће се разматрати. Непотпуне молбе – које не садрже списак предмета који се додатно пријављују за слушање, такође се неће разматрати. Рок за плаћање додатних бодова ће бити најкасније до 20.10.2023. године (по накнади из Ценовника, накнада се обрачунава за све ЕСПБ бодове које носи додатно оријављени предмет).

**Убрзано студирање**

У циљу бржег завршавања и ефикаснијег студирања, студентима који су у својој претходној години школовања (22/23) стекли 60 ЕСПБ бодова са просечном оценом већом од 8.5 може се омогућити упис између 60 и 90 ЕСПБ бодова (студенти са убрзаним студирањем). Да би остварио ово право, студент подноси молбу (за убрзано студирање) електронским путем (е-студент). Додатне бодове остварује без накнаде. Молбе се подносе електронским путем (преко апликације е-студент) у периоду од 10.10.2022. године до 20.10.2022. године. Раније и касније поднете молбе неће се разматрати. Непотпуне молбе – које не садрже списак предмета који се додатно пријављују за слушање, такође се неће разматрати.

**Промена изборних предмета**

Изузетно, студент може да промени изборне предмете јесењег семестра до 15.10.2023. године, без накнаде, или до 31.10.2023. године, уз накнаду према Ценовнику, а изборне предмете пролећног семестра до 10.02.2024. године, без накнаде, односно до 23.02.2024. године, уз накнаду према Ценовнику. Захтев за промену изборних предмета се подноси електронски, путем е- студент апликације. Раније и касније поднете молбе неће се разматрати. Непотпуне молбе – које не садрже списак предмета који су положени и предмета са којима се мењају, такође се неће разматрати.

Студент, у оквиру рока за подношење молби, има могућност да и након одбијања молбе поднесе нову молбу, исправљену, с тим да тада поступи у складу са упутством које добије у одговору на молбу. Потребно је прочитати и одговор на молбу – детаље молбе, који садржи упутство за даље поступање у случају одбијања, односно одобравања молбе.